Pia Gjellerup (S), 2000-03-29:
Jeg har jo et noget andet syn på EU end hr. Keld Albrechtsen og også et noget andet syn på, hvordan det vil udvikle sig.
Og derfor så er jeg da glad for, at mange andre i Folketinget har været positive over for dette forslag, fordi vi jo netop kan bruge EU i en sammenhæng, hvor vi kan holde en meget usund statsstøtte i skak.
Det er EU faktisk et meget velegnet instrument til.
Vi kunne næppe gøre det alene med nogen som helst virkning andet end nogle lovregler, som vi ikke ville kunne håndhæve nogen som helst steder.
Så EU har en meget fornuftig rolle at spille her og også en rolle selvfølgelig at spille i håndhævelsen af, om de regler, som gælder, bliver overholdt.
Og vi har fra dansk side, også med stor støtte fra Folketingets partier, været nogle af dem, der har været mest aktive for at få gennemført den procedureforordning, som dette, må jeg næsten tillade mig at sige, lille lovforslag er en følge af.
Fru Pia Larsen nævnte, at det var kedeligt, at det var embedsmændene i Bruxelles, der skulle understrege, at vi skulle overholde grundloven og danske love.
Det er det såmænd ikke.
I nogle lande vil det medføre, at man, som vi gør, beslutter sig til, at der skal være retskendelse hver gang.
I andre lande vil man have en anden og måske meget lempeligere holdning til det og sige: Jamen hvis der er noget, man har mistanke om, så er det bare med at komme af sted over stok og sten. Dér har vi et andet udgangspunkt.
Vi har det udgangspunkt, at hvis der er en rimelig mulighed for - og det er der i sådan nogle sager her - at få det afdækket ved domstolene, så er det den adgangsvej, vi bruger.
Men det er altså som sagt ikke noget, disse embedsmænd i Bruxelles har fundet på.
De går ud fra, at vi gennemfører det, Kommissionen skal have ret til ifølge forordningen, i dansk lovgivning, og det er det, vi lægger op til her.
Hr. Ole M. Nielsen spørger så, og det er i familie dermed: Hvad sker der med de lande, der ikke har implementeret i tide?
Ja, dér er der jo nogle helt klare regler for, hvad der sker i forhold til det.
For det første bliver man hængt ud som en af dem, der ikke implementerer i
, for det andet vil der blive foretaget en række aktive handlinger fra EU's side i forhold til at gøre de retskrav, som EU har i forhold til de pågældende nationalstater, gældende.
Men det er ikke ensbetydende med, at man ikke kan komme på besøg eller ikke kan få retskendelse.
Det er slet ikke sikkert, at de pågældende lande vil stille det op i deres nationale lovgivning.
Og her kan jeg sige, at det jo er gjort meget klart i lovteksten - og deri er jeg fuldstændig enig med fru Pernille Sams - at de danske myndigheder deltager.
Det gør de med Konkurrencestyrelsen og med den relevante ressortmyndighed i øvrigt.
Men hvis der skulle være brug for at få det uddybet yderligere, står jeg naturligvis til rådighed for det.
Hr. Ole Sohn spørger, om Kommissionen vil kunne komme på besøg uden danske myndigheder.
Det skulle ikke være tilfældet, så ville det være i uoverensstemmelse med de regler, Kommissionen selv har været med til at anerkende vedtagelsen af i Rådet.
Det, der er tale om, er, at Danmark er forpligtet til at sørge for, at kontrolbesøgene kan ske på en måde, der svarer til det, vi ønsker at have opfyldt i dansk lovgivning.
Så siger hr. Egil Møller, at forslaget handler om, at man henter retskendelse i de tilfælde, hvor man som virksomhed vil nægte at modtage kontrolbesøg.
Det er en lille smule forkert, for der sker jo simpelt hen det, at i det øjeblik man har været henne hos en virksomhed uden retskendelse og spurgt, må vi gerne komme ind, og virksomheden har sagt nej tak, ja, så vil der jo gå et tidsrum, hvor man vil skulle indhente retskendelsen, og i det tidsrum vil man kunne forestille sig, at der vil blive taget nogle initiativer i tilfælde, hvor der måtte være et problem, til at sløre problemet eller bortskaffe dokumentation for problemet.
Og derfor er tilgangen til det her med lovforslaget, at der skaffes retskendelse under alle omstændigheder, sådan så man når ud til virksomheden.
Så vil man stå med retten, og så vil der i øvrigt i langt de fleste tilfælde formentlig almindeligvis blive åbnet døre fra virksomhedens side.
Endelig skal jeg sige til hr. Morten Helveg Petersen, og det håber jeg sådan meget er det, der kunne være overskriften på lovforslaget og dets behandling, at vi her har fundet en fornuftig balance mellem retshåndhævelsen og retssikkerheden.
Og det ser jeg frem til at få behandlet videre i Folketinget.